REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj: 06-2/38-21

11. mart 2021. godine

B e o g r a d

Z A P I S N I K

SEDME SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 18. FEBRUARA I 11. MARTA 2021. GODINE

 Sednica je počela 18. februara 2021. godine u 11,10 časova.

 Sednicom je predsedavao Veroljub Arsić, predsednik Odbora.

 Pored predsedavajućeg, sednici su prisustvovali članovi Odbora: Aleksandra Tomić, Dragomir Karić, Vesna Stambolić, Snežana Petrović, Nataša Ljubišić, Zoran Tomić, Ivana Popović, Ana Beloica, Snežana Paunović i Vojislav Vujić.

 Sednici su prisustvovali zamenici odsutnih članova Odbora: Branimir Jovanović (zamenik člana Odbora Jasmine Karanac), Nenad Krstić (zamenik člana Odbora Tihomira Petkovića) i Adrijana Pupovac (zamenik člana Odbora Olivere Nedeljković).

 Sednici nisu prisustvovali članovi Odbora Uglješa Marković, Krsto Janjušević i Ilija Životić, zamenik predsednika Odbora, niti njihovi zamenici.

 Sednici su, na poziv predsednika, iz prisustvovali: prof. dr Zorana Mihajlović, potpredsednik Vlade i ministar rudarstva i energetike, Dejan Popović, predsednik Saveta Agencije za energetiku Republike Srbije, Janez Kopač, direktor Sekretarijata Energetske zajednice (virtuelno). Iz Ministarstva rudarstva i energetike prisutni su bili i: Zoran Lakićević i Jovanka Atanacković, državni sekretari, Zoran Ilić, Zoran Pavlović, Ivan Janković, Saša Stojanović i Vesna Laković, pomoćnici ministra, Jelena Simović, Nebojša Pavlović, Mišela Nikolić, Mišela Nikolić, Vinka Milanović, Stevan Veljović, Gordana Gavrilović i Lora Nikolić, savetnici ministra, Maja Matija Ristić, sekretar Ministarstva rudarstva i energetike, Petar Ilić, direktor Uprave za rezerve energenata, kao i Aca Marković i Negica Rajakov, članovi Saveta Agencije za energetiku Republike Srbije.

 Na predlog predsednika, Odbor je jednoglasno utvrdio sledeći

D n e v n i r e d:

1. Razmatranje Informacije o radu Ministarstva rudarstva i energetike za period oktobar-decembar 2020. godine (01 broj 02-236/21 od 12. februara 2021. godine);
2. Predstavljanje Godišnjeg izveštaja Sekretarijata Energetske zajednice o napretku Republike Srbije u implementaciji propisa iz oblasti energetike.

Prva tačka: **Informacija o radu Ministarstva rudarstva i energetike za period oktobar-decembar 2020. godine**

 Odbor je, u skladu sa članom 229. Poslovnika, razmotrio Informaciju o radu Ministarstva rudarstva i energetike za period oktobar-decembar 2020. godine i podneo Izveštaj Narodnoj skupštini.

 U uvodnim napomenama, prof. dr Zorana Mihajlović, potpredsednik Vlade i ministar rudarstva i energetike istakla su parlament i Odbor za privredu, regionalni razvoj, trgovinu, turizam i energetiku pravo mesto razgovar o novim zakonima iz oblasti energetike i rudarstva. Podvukla je da će Ministarstvo rudarstva i energetike voditi energetsku politiku paralelni na tri koloseka. Prvi kolosek je izmena osnovnih zakona i u MRE su pripremljena i završena je javna rasprava o četiri zakonska projekta, dve izmene i dopune zakona i dva nova zakona. Menjaće se i dopunjavati Zakon o rudarstvu i geološkim istraživanjima, koji reguliše oblast koja značajno utiče na rast bruto društvenog proizvoda. Drugi zakon koji će se menjati i dopunjavati je Zakon o energetici, a dva nova zakonska projekta su Nacrt zakona o energetskoj efikasnosti i racionalnoj upotrebi energije i Nacrt zakona o obnovljivim izvorima energije. Srbija troši tri do četiri puta više energije po jedinici proizvoda u odnosu na susedne zemlje, a pet puta više u odnosu na razvijene zemlje Evropske unije. Da bi išli u korak sa promenama i sa onim što nas čeka narednih godina i brže napravili iskorak u racionalnom korišćenju energije, moramo doneti ove zakone. Intencija ovih zakonskih projekata je da se nađe način i stvore uslovi da se obnovljivi izvori energije iskoriste, da država ima koristi od toga, i da građani dobiju zelenu energiju. Ovaj zakon će biti, u smislu uslova za korišćenje potencijala za obnovljive izvore energije, jedan od najmodernijih zakona. Uvode se aukcije i konkurencija između proizvođača električne energije iz obnovljivih izvora i rezultati će grafički moći da se vide već 2022. godine. Uz zakone će biti doneta i podzakonska akta u roku od 3 do 6 meseci. Menjaće se Uredba o ugroženim potrošačima električne energije, gasa i toplotne energije, kako građani koji nemaju mogućnost da u celini snose račune potrošene energije ne bi osetili promenu politike cena u energetici, koje će se usklađivati na tržištu. Drugi kolosek je reformisanje velikih preduzeća, koje ne može da se dešava samo po sebi, niti samo Ministarstvo može da nametne potrebu za reformisanjem, već je za ovu reformu neophodna politička podrška. Statistički podaci ukazuju na probleme u ovoj oblasti. Vlada je u decembru 2020. godine donela odluke o razdvajanju delatnosti „EPS“ i „Srbijagas“. JP „EPS“ korak po korak izvršava plan aktivnosti i preduzeća će biti potpuno razdvojena do maja 2021. godine, dok su kod „Srbijagas“-a stvari komplikovanije i biće potrebno više vremena da se reše, ali MRE neće odustati. U Srbiji je cena za industrijske potrošače gasa najviša u Evropi, a ocenila je, ako Srbija želi da razvija privredu, nema razloga da tako ostane. Sa druge strane, ozbiljno je i pitanje realne cene gasa u Srbiji, odnosno da li građani plaćaju više jer nema konkurencije na tržištu gasa. Treći kolosek se odnosi na plan kapitalnih investicija. Srbija mora u toku ove godine jasno da odredi prioritete u gasnom sektoru, obnovljivim izvorima energije i toplotnoj energiji, odnosno koje investicije u elektroenergetici moraju da počnu da se realizuju kroz veliki investicioni program od oko 10,5 milijardi evra u svim oblastima rudarskog i energetskog sektora. Zajedničko za sve investicije i sve aktivnosti je da moraju biti klimatski neutralne i moraju direktno biti povezane sa zašitiom životne sredine. Srbija nema vremena da bira energente, i mora da sklanja iz upotrebe „prljavu“ energiju i pridržava se plana da bi bila zelena država. Istakla je da će se Ministarstvo dogovarati sa Energetskom zajednicom i probleme rešavati.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li će se nastaviti sa isplatom subvencija za poroizvodnju električne energije iz obnovljivih izvora, da li ima dovoljno sredstava, i da li Ministarstvo rudarstva i energetike ima drugačije planove;

- da li postoje subvencije za individualne proizvođače električne energije iz solarnih panela na krovovima kuća;

- da li je regulisan otkup viškova ovako proizvedene električne energije i na koji način;

- koliko je novca potrebno da se reše tehnički problemi zbog kojih dolazi do gubitaka energije u prenosnoj mreži i koliko sredstava će biti opredeljeno za rešavanje ovog problema;

- kako će se tretirati gubici od 11% električne energije kada unapređenje uslova na tržištu dovede do porasta broja novih proizvođača električne energije i kao će se evidentirati i očitavati količine i proizvedene, prodate i potrošene električne energije;

- kako će se subvencionisati proizvodnja električne energije iz instalisanog kapaciteta od 0,7 megavata, imajući u vidu da će se fid in tarifa isplaćivati za kapacitete do 500 kilovata, donosno, da li će proizvođači samo razliku od 200 kilovata prodavati na tržištu;

- koje mere će Ministarstvo rudarstva i energetike preduzimati u cilju stimulisanja građana za korišćenje gasa kao energenta.

 U diskusiji je izneto da je Odbor upoznat sa problemima koje ima Srbija u Energetskoj zajednici preko članova Parlamentarnog plenuma Energetske zajednice, u kome je Srbija najaktivnija. Ocenjeno je da je iznetim planovima Ministarstva rudarstva i energetike obuhvaćen najveći deo primedbi koje se stavljaju Srbiji na teret i izneto očekivanje da će se problemi efikasno rešavati, posebno nakon usvajanja paketa pripremljenih zakonskih projekata u Narodnoj skupštini. Kroz zajedničke aktivnosti i stručni rad, a uz razumevanje međunarodne zajednice, Srbija će imati očekivani rezultat. Izneto je mišljenje da je energetska efikasnost ključna za rešavanje problema u budućnosti i naveden primer lokalne samouprave koja već šest godina za redom izdvaja u budžetu sredstva za finansiranje projekata energetske efikasnosti, nabavku kotlova na gas, izgradnju izolacije i zamenu stolarije, što je značajno uticalo na smanjenje potrošnje energije i smanjenje zagađenja vazduha.

 U odgovoru na postavljena pitanja, izneta mišljenja i sugestije, prof. dr Zorana Mihajlović istakla je da je krajnji cilj donošenja novih zakona da se stvore uslovi da se poveća proizvodnja električne energije iz obnovljivih izvora i da Srbija do 2040. godine postane „zelena Srbija“. Donošenjem ovog zakona, stvoriće se uslovi za dobijanje čiste zelene energije sa krovova kuća i zgrada, a viškovi energije će odlaziti u mrežu. Kada je Ministarstvo pripremalo zakone, u konsultacijama sa velikim javnim preduzećima EPS i EMS, napravljeni su i dogovori kako da se to uradi. Troškovi instaliranja solarnih panela su značajno niži u odnosu na početak primene ove tehnologije i više nema razloga da se građanima, domaćinstvima i stambenih zajednicama ne omogući da se dogovore i postave solarne panele. To će promeniti i percepciju građana o tome šta je zelena energija, jer je sada ta percepcija vezana za probeleme koje građani imaju sa malim hidroelektranama. U vezi gubitaka na distributivnoj mreži, prof. dr Zorana Mihajlović je istakla da su gubici smanjeni u odnosu na period pre pet i više godina, ali su još uvek previsoki u poređenju sa drugim državama. Gubici iznose oko 200 miliona evra godišnje. U prethodnom periodu se više vodilo računa da ima dovoljno električne energije, ali ne i o kvalitetu. Zbog nedovoljnog ulaganja u distributivnu mrežu dolazi do prekida napajanja električnom energijom i raznih troškova koji su posledica toga. U distributivni sistem i pametna brojila dugoročno će u narednom periodu biti uloženo najmanje dve milijarde evra. U narednom periodu će se formirati Uprava za energetsku efikasnost, koja će biti u nadležnosti Ministarstva rudarstva i energetike, sa ciljem da se energetska efikasnost dovede do krajnjeg potrošača. U Ministarstvu su izdvajana sredstva za Fond za energetsku efikasnost, ali je veoma teško bilo potrošiti ta sredstva u saradnji sa jedinicama lokalnih samouprava. Nije problem bio samo u projektno-tehničkoj dokumentaciji, već i samo razumevanje pitanja šta je moguće uraditi za određeni novac, odnosno razumevanje da je energetska efikasnost jednako važna kao i proizvodnja električne energije iz obnovljivih izvora. Uprava za energetsku efikasnost će imati na raspolaganju ne samo sredstva iz budžeta Republike Srbije, već i od svih međunarodnih partnera, od kreditora sa kojima već postoje ugovori do drugih fondova, i u narednih pet godina značajno povećati energetsku efikasnost i smanjiti energetski intenzitet. Do sada je Srbija imala samo jedan dotok gasa iz pravca Rusija-Ukrajina Mađarska- Srbija, koji je doveo do velike energetske zavisnosti i supstitucije gasa prljavim energijama. Sada Srbija ima novi pravac dotoka gasa, gasovod „Balkanski tok“, urađena je diversifikacija puteva i biće diversifikovani i snabdevači, jer da bi zaista bili energetski bezbedni, u gasnom sektoru moramo imati različite rute i različite dobavljače. Srbija će se priključiti i nekim drugim gasovodima koji su ili već završeni ili će biti završeni, pre svega Tap i Tanap. Evropska unija je Srbiji odobrila tendersku dokumentaciju, i ubrzo će biti tender za gasovod Niš-Dimitrovgrad, veoma važan za povezivanje sa drugim gasovodima. Magistralna infrastruktura više nije problem, ali gasifikacija jeste. Za to je neophodna reforma Srbijagasa, kako gasifikacija pojedinih opština ne bi trajala deset i više godina, i pored ratifikovanih državnih garancija. Analiza potreba, odnosno tražnje i isplativosti gasifikacije je ključna kod donošenja odluka, ali i smanjenje iznosa taksi koji nisu mali. Gasifikacija je važna alternativa, ali ne i jedina, jer povećanje zavisnosti od uvoza gasa za milijardu evra godišnje nije dobro rešenje.

 Jovanka Atanacković, državni sekratar u MRE istakla je da je u Ministarstvu pripremljen novi i veoma moderan Zakon o obnovljivim izvorima energije. Aukcije su novi način podsticanja porasta proizvodnje i prodaje energije iz obnovljivih izvora na organizovanom tržištu u Republici Srbiji. Država će kroz operativnu državnu pomoć dodavati odgovarajući iznos na tržišnu cenu kako bi proizvodnja električne energije u ovim kompanijama bila isplativa, a one mogle da učestuvuju na aukcijama. Tržišni mehanizam će učiniti da sistem podsticaja bude povoljniji u smislu da se proizvodnja električne energije subvencioniše manjim iznosima od fid in tarifa, a da se podstakne konkurencija i da na aukcijama učestvuju oni koji su u svojim poslovnim aktivnostima tržišno orjentisani. Tarife koje su do sada postojale ostaće i dalje u skladu sa Smernicama Evropske unije koje se odnose na državnu pomoć samo za mala postrojenja do 0,5 megavata instalisane snage. Jedini izuzetak su vetrogeneratori, za koje će država isplaćivati fid in tarifu za postrojenja do 3 megavata instalisane snage. Ministarstvo se u pripremi zakona rukovodilo usklađivanjem sa svim evropskim direktivama, i Srbija će donošenjem ovog zakona biti najmodernija u regionu EnZ. Na aukcijama će učesnici na tržištu moći da se takmiče za kupovinu kompletnog instalisanog kapaciteta i za kupovinu dela kapaciteta kroz tržišne premije, a preostali deo instalisane snage i proizvodnje električne energije plasiraju na tržištu. Zakonom se uvode tzv. korporativni ugovori. Proizvođači električne energije će moći da sklapaju direktne ugovore sa potrošačima, posebno sa velikim potrošačima u industriji i da na taj način bez ikakvih podsticaja plasiraju električnu energiju koju su proizveli iz obnoviljivih izvora. Smisao donošenja novog zakona nije samo da se regulišu podsticaji, već da svi proizvođači električne energije unaprede svoje poslovanje i postanu konkurentniji. Balansna odgovornost neće postojati ni za jednog proizvođača električne energije do određenog procenta (koji će biti dogovoren sa Agencijom za energetiku RS). Za prekoračenje tog procenta će se plaćati fiksna naknada. Sve ovo će važiti do uspostavljanja likvidnog organizovanog tržišta u Republici Srbiji. AERS će pratiti trenutak kada će likvidno organizovano tržište zaživeti u Srbiji. Pored podsticaja, uvodi se pojam izbora strateškog partnera. To su specifična takmičenja na kojima država može na aukciji da preda deo zemljišta na korišćenje, umesto drugih podsticaja. Administrativne procedure će biti skraćene i uvodi se elektronska energetika, odnosno sve dozvole će se izdavati elektronskim putem. U pripremi zakona se vodilo računa i o novim tehnologijama i uticajima na životnu sredinu. Neće se podsticati projekti koji su štetni za životnu sredinu. Visina i vrste naknada i premija će biti uređene podzakonskim aktima. Kada je reč o hidroelektranama od 0,7 megavata, neće moći da se kombinuju subvencije, odnosno, fid in tarifa se neće isplaćivati za kapacitete instalisane snage koja prelazi 500 kilovata. I kod manjih kapaciteta od 0,5 megavata će biti organizovane aukcije na kojima će se proizvođači takmičiti za cenu.

 U diskusiji su učestvovali Veroljub Arsić, Dragomir Karić, Vojislav Vujić, Nenad Krstić, Snežana Petrović, Zoran Tomić, kao i prof. dr Zorana Mihajlović i Jovanka Atanacković.

Saglasno članu 229. Poslovnika Narodne skupštine, Odbor je jednoglasno odlučio da prihvati Informaciju o radu Ministarstva rudarstva i energetike za period oktobar-decembar 2020. godine.

Druga tačka: **Predstavljanje Godišnjeg izveštaja Sekretarijata Energetske zajednice o napretku Republike Srbije u implementaciji propisa iz oblasti energetike**

 Sednica je prekinuta u 12 časova i 10 minuta.

 Sednica je zaključena u 13 časova i 45 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Veroljub Arsić